דופליקטים

**דוּפְּלִיקֶטִים** היא סדרת ספרי פנטזיה מאת הסופרת החרדית-ישראלית רות רפפורט, תחת שם העט שלה "יונה ספיר". נכון ל-2026 יצאו שלושה ספרים בסדרה: "התגלות" ו"אוצרים: כבלי החירות" ויורשים: זמנים אבודים ומתוכננים לצאת שני כרכים נוספים, שישלימו את הפנטלוגיה.

הסדרה עוסקת בחייו של דֶנִי (דֶניאל) הארט, צעיר חרדי המגלה שהוא חלק ממסדר על־טבעי בשם "דוּפְּלִיקֶטִים". במהלך הסדרה דני מתמודד מול זירו, האויב הגדול ביותר שקם למסדר הדופליקטים ושואף לשלוט בדופליקטים ובעולם כולו. השם "דופליקטים" הוא תרגום של המילה האנגלית "duplicates", שמשמעותה "עותקים" או "שכפולים".

אלמנטים רבים בסדרה מזכירים את סדרת ספרי "הארי פוטר". הסופרת אמרה בראיונות כי ספרי הארי פוטר נתנו לה השראה בלבד ושינו את תפיסתה לפיה ציבור הקוראים הבוגר מעוניין בספרות מציאותית בלבד.

## רקע
הסיפור מתרחש בעולם בדיוני שמתקיים 115 שנים לאחר ימינו; 164 שנים לאחר היווצרות מסדר הדופליקטים ו-66 שנים לאחר "המהפכה הגדולה" – אירוע רדיואקטיבי במרכז כדור הארץ, שהוביל להתייבשותו של הים התיכון ולהזזת לוחות טקטוניים ממקומם. בעקבות האירוע התחלק העולם ל-5 מדינות:
* **סֵיים** – רוסיה, מזרח וצפון אסיה, ומזרח אירופה לשעבר; מתנהלת בצורה שוויונית מאוד, כל צרכיו הבסיסים של אדם מסופקים לו מהממשלה, כולל כרטיס אשראי מוטען בסכום קבוע לכולם. גודל הבית נקבע לפי מספר הנפשות במשפחה והמשכורת מחולקת לפי שעות עבודה. המשפט שחרתה על דגלה הוא **אנשים לא שווים, הם משתווים**.
* **אוֹטוֹקְרָט** – אוסטרליה לשעבר; בעלת צורת שלטון מלוכנית, שעובר בירושה מאב לבן. המלך לא נטל את המלוכה בכוח, אלא קיבל את הכתר מהעם, שהמליך עליו מלך מרצון. שושלת המלוכה היא שילוב של צאצאי הצאר וצאצאי בית המלוכה הבריטי. רמת החיים גבוהה מאוד. המשפט שחרתה על דגלה הוא **מלך אינו תואר, אלא מהות**.
* **פְיוּצֵ'ר** – אפריקה לשעבר; המדינה המתקדמת ביותר מבחינה טכנולוגית, דבר שעזר לה להתגבר על המכשול הגאוגרפי: מזג האוויר חם מאוד, אך הם בנו מערכת מיזוג אוויר רובוטית משוכללת שמשרה אוויר נעים במשך כל ימות השנה וחוסמת גשמים וערפל. בשכונת היהודים בפיוצ'ר קיים מגדל גבוה שמגיע לשמיים המקוריים ונועד לקידוש לבנה. המשפט שחרתה על דגלה הוא **רובוטים אינם טועים**.
* **אִינְדִיבִידוּאָל** – אמריקה לשעבר; תושבי המדינה מתנגדים למערכת החינוך הרווחת, שבה כל התלמידים לומדים את אותו דבר ורק בהגיעם לגיל בגרות רוכשים התמחות במקצוע מסוים, ובמקום זאת מאפשרים לתלמידים להתמקד בתחום העניין שלהם, לאחר קבלת חינוך בסיסי. המשפט שחרתה על דגלה הוא **לעולם אל תבקש מאדם להיות מה שהוא אינו.**
* **פָּרָדַייְס** – מזרח ודרום אסיה, המזרח התיכון, ארץ ישראל, צפון ומזרח אפריקה, ומערב אירופה לשעבר; במדינה זו מתנהלים החיים כמעט ללא אמצעים טכנולוגיים, שקיימים רק בבתי הרפואה ואצל שירותי הביטחון. תושבי פרדייס סולדים מטכנולוגיה מתקדמת כבפיוצ'ר, שלטענתם הורסת את חיי בני האדם ומשתלטת עליהם. ילידי פרדייס מורגלים בגיל צעיר לעבודות פיזיות קשות, כחטיבת עצים, קצירת חיטים ומלאכות נוספות שמבצעים בני אדם בהיעדר אמצעים טכנולוגיים. המשפט שחרתה על דגלה הוא **החירות לחיות בשלווה**.

בנוסף קיים גם **עמק השדים** (אנטארקטיקה לשעבר), שהוא בית הכלא של כל האסירים בעולם. כאשר אסיר מגיע לעמק השדים מושתל בגופו שבב פיוצ'רי שמונע ממנו לברוח כל עוד לא מסתיימת תקופת המאסר שנגזרה עליו. העמק מחולק לארבעה אזורים: "אזור אלפא" בו האסיר נתון לגמרי לשליטת הסוהרים, כבית כלא רגיל; "אזור ביתא", בו מתקיימות עבודות פרך לאסירים שנגזרו עליהם עבודות כפיה; "אזור גמא", שבו האסירים מנהלים את חייהם, כשברקע נמצאים עדיין הסוהרים וחוקי הכלא ורשויות השיטור ו"ואזור דלתא" בו האסירים מקבלים רק קורת גג קטנה וארוחה אחת ליום, ולכל השאר עליהם לדאוג לעצמם.

## ספרי הסדרה
ממוזער|300x300 פיקסלים|כריכת הספר דופליקטים '''התגלות'''

### התגלות
גיבור העלילה הוא בחור פרדייסי בשם דֶנִי (דֶניאל) הארט, שגילה לאחר קרב מול זאב שיש לו כוח הקפאת עצמים בידיו. מאז התרחש הקרב, הוא שוכח מדי לילה את כל קורותיו אחרי הקרב, אך הוא זוכר שני דברים גם אחרי נשיכת הזאב: שביכולתו להקפיא בעלי חיים, ולקחת תרופה שלדברי אימו בלעדיה הוא לא יוכל לחיות.

בשנת 1908, התרחש ביערות רוסיה פיצוץ עצום (בהשראת אירוע טונגוסקה) אשר הוביל להיווצרות "מסדר הדוּפְּלִיקֶטִים". המאסטר ומייסד המסדר, מיכאיל אנדורוב קאלי, הוא מנהל בית יתומים באזור הפיצוץ. הוא נגע בכדור הטונגו, מקור כוחות העל הדופליקטיים, ונעשה לדופליקט הראשון בעולם. לקראת מותו הוא מעביר את התפקיד לשרת בית היתומים, אברשה, וכל הילדים בבית היתומים הופכים לדופליקטים. כוחות העל הדופליקטיים עוברים בירושה.

דני משתתף בתוכנית "שנת ההתגלות", שכוללת משימות אתגריות לבחורים בגיל 20 בכל רחבי העולם. הוא משובץ בקבוצה של יהודים אורתודוקסים – דייוויד ממדינת פיוצ'ר, סנדי ממדינת סיים, נתן ממדינת אוטוקרט, וישי ממדינת אינדיבידואל. בתחילת התוכנית מגלה לו פרופסור אנגלר, מנהל התוכנית, כי הוא דופליקט וכוח העל שלו הוא הקפאת עצמים. לדופליקטים קם אויב המכונה "זירו" שרוצה לשלוט במסדר ובכל העולם, והוא טובח בדופליקטים בשיטתיות. במהלך משימתו במסגרת שנת ההתגלות, דני נתקל בזירו הנבל, ולאחר שהוא ניצל ממנו הוא מקבל את המשימה הדופליקטית הראשונה שלו – לחשוף את מניעיו של זירו. דני מציל את חבריו לתוכנית מזירו ואנשיו, ולאחר ביצוע משימתו הדופליקטית, מקבל כוח על חדש – כוח הזמן. הוא מבקש מהמועצה העליונה להחליף את כוח הזמן בכוח האש ונענה. בסיום הספר זירו מחסל את המאסטר של מסדר הדופליקטים, טהולא. קייזר יורש אותו ומתחילה מלחמת הדופליקטים. זירו משיג את תליון ההקסגונום ואת כדור הטונגו ומקבל את כוחות הדופליקטים.

### אוצרים: כבלי החירות
יצא באפריל 2025. בספר זה דני ממשיך במסע "שנת ההתגלות" לאוטוקרט. במהלך המשימה, הוא שוב נלכד בידי זירו, ולבסוף מצליח לחמוק מידיו בעזרת ה"דואוסיינס". במקביל, בביתו שבפרדייס, אחותו לאי חולה ומצבה מחריף מיום ליום. דני מנסה למצוא מזור למחלתה באמצעות הוראות שקיבל מקייזר. במהלך הספר מתוודע דני לכוח ה"ריקורדום", שהוא הכוח החזק ביותר במסדר הדופליקטים. הוא אף מקבל ספר בשם זה מפרופסור קאלי, מייסד המסדר. בסוף הספר, דני מתוודע לעובדת היותו אוצר קייבלס, והוא מוסר את חירותו למען אחותו לאי, ונכלא בקרצ'ר. במקביל ה"בייס" שלו (גופו האנושי) הופך להיות משותק. זירו מביא לבועת האוצרים גוליבר ומשכפל אותו כל הזמן. עד עתה כמעט ולא היה מוות בבועת האוצרים, אולם עובדה זו משתנה כאשר הגוליבר של זירו הורג דוקילר, לאחר שהגוליברים הורגים את כל זאבי הקרצ'ר זירו משתלט על הקרצ'ר.

### יורשים: זמנים אבודים
בכרך זה של הסידרה, העלילה מתמקדת במדינה אינדיבידואל, שבה דוגלים בפיתוח אישי וייחודי והמנטרה של אנשיה היא: לעולם אל תבקש מאדם להיות מה שהוא אינו. הספר מתוכנן לצאת לאור בפסח ה'תשפ"ו.

## מונחים
* **בייס** - גופו האנושי של הדופליקט. לבייס אין כוחות על כלל, וההבדלים בינו לבין בן אנוש רגיל הם כוחו לזמן סקנדר, לבצע נקסום וזהרורי הסגול בעיניו (פרט למאסטר, שכל עיניו סגולות). באם הבייס מת, מתים גם הסקנדרים שלו.
* **סֶקֶנְדֶר** - הבבואה הדופליקטית של הדופליקט המחזיק בכוח העל. לכל דופליקט יש שני סוגי סקנדרים: **סקנדר ארצי** ו**סקנדר בועת האוצרים**. בכל כוח-על שניתן לדופליקט ניתן לו גם סקנדר ארצי נוסף שיכול להיכנס ולצאת מבועת האוצרים, להידפלקט (על משקל 'להתעתק' - טלפורטציה) ממקום למקום ולהשתמש בכוח העל. הבייס מזמן וממוסס את הסקנדר הארצי שלו על ידי הצמדה של אצבעות וכפות הידיים אלו לאלו והפרדתם. סקנדר בועת האוצרים נוצר עם לידתו של הדופליקט ולא עוזב את הבועה פרט למצב של סכנה ממשית לחיי בעליו. אם סקנדר בועת האוצרים מת, מת גם גוף הבייס ושאר הסקנדרים; אם סקנדר ארצי נהרג (במידה ויש עוד סקנדרים ארציים), גוף הבייס יאבד חלק בגוף לרבות ראייה או שמיעה.
* **נקסום** - היכולת של הבייס להתחבר למוחות הסקנדרים שלו על ידי התרכזות בהם.
* **רֶבֶלַר** - (מלטינית: חושף) בן אנוש המודע לקיומם של הדופליקטים בעולם.
* **בועת האוצרים** - מקום מושבם ומבטחם של כלל הדופליקטים בעולם. הבועה נמצאת 11 קילומטרים בעומק האוקיינוס וכתוצאה מכך בני אנוש שאינם דופליקטים אינם יכולים להיכנס לבועה. את הבועה הקים מייסד המסדר ד"ר קאלי. כל מוסדות החוק הדופליקטיים נמצאים בבועת האוצרים בהם הקרצ'ר, מגרשי האשליות, אולם המועצה העליונה ועוד. בבועת האוצרים אין מוות למעט נשיכת זאבי הקרצ'ר הגורמת למוות מיידי. בסוף הספר השני המצב משתנה כאשר גוליבר של זירו הורג דוקילר.
* **אוֹצֵר** - דופליקט שמחזיק בכח על מסוים וביכולתו להאציל על אחרים את כח העל הזה. לכל כח על יש אוצר מסוים שתפקידו להעניק את הכח הזה לאחרים, אם הם זכאים לכך.
* **רִיקוֹרְדוּם** - כח על שהאפשרות להשתמש בו מוגבלת רק לאוצרים. לריקורדום עוצמה חזקה ביותר שמסוגלת להגן על משהו או להשמיד אותו במהירות. לאחר שהאוצר משתמש בריקורדום נשאבת ממנו אנרגיית חייו ולאחר תקופה הוא מת. האפשרות היחידה של האוצר להמשיך לחיות היא לחבר בינו לבין דופליקט אחר ולשאוב ממנו אנרגיה ובכך לגרום למותו של הקרבן ולא של האוצר, מעשה זה אינו חוקי והאוצר שעשה אותו מכונה אוצר קֵייבֶּלְס. חוקי וסודות הריקורדום נכתבו על ידי דוקטור קאלי בספר הריקורדום.
* **פַאוּטוֹר** - דופליקט שמשמש מקור חיות ואנרגיה לאוצר הקֵייבֶּלְס, בדרך כלל בעל כרחו. כאשר תישאב ממנו די אנרגיה, ימות הפַאוּטוֹר.
* **קַרְצֶ'ר** - כלא הדופליקטים. הקרצ'ר הוא המקום המוגן ביותר בעולם, אף יותר מבועת האוצרים שבה המוות כמעט אינו שולט אך אפשרי בדרכים מסוימות. בקרצ'ר המוות מתאפשר רק על ידי זאבי הקרצ'ר שמשסעים כל אסיר נמלט, עובדה המשתנית בסוף הספר השני כאשר גוליבר של זירו הורג דוקילר.
* **כַּבְלֵי הַפֶּרְלִיזִיס** - שיתוק כללי של גוף הבייס פרט יכולת הדיבור הניתן בבית המשפט הדופליקטי כעונש חמור על מעשיו של דופליקט שעבר על היורהמנטום. השיתוק נלווה על פי רוב לכליאת סקנדר בועת האוצרים בקרצ'ר.
* **יוּרָהמֶנְטוּם** - שבועת הדופליקטים. כוללת ארבעה דברים: דומיה, גבורה, הגנה, נאמנות.
* **קוֹסְטָדוֹס סִילֶנְטִי** - דופליקטים שתפקידם הוא לעקוב אחרי רבלרים, להרוג אותם במידת הצורך, ולהגן על דופליקטים. אנשי הקוסטדוס סילנטי מכונים **דּוּקִילֶרִים**.
* **דרגות המסדר** - יוּבֵנִיס, גְּרָדוּאָטִי, אָדוּלְטוּס, פְרִיטוּס, צֶ'מְפְּיוֹן, ומעל כולם: המאסטר, מנהיג הדופליקטים.

### חפצים
* **כדור הַטּוּנְגּוּ** - הכדור שנפל ביער טונגוסקה לאחר ההרס הגדול שנעשה שם, ושאליו נסע ד"ר קאלי, נגע בו והפך לדופליקט הראשון ולמאסטר, ועימו גם הפך את כל יושבי בית היתומים לדופליקטים. כאשר בן אנוש נוגע בכדור הטונגו, הוא הופך לדופליקט. כאשר בייס נוגע בכדור הטונגו הוא הופך לבן אנוש רגיל. כאשר סקנדר נוגע בכדור הטונגו הוא יכול להחזיק ולהזיז אותו לזמן קצר, אך כשינסה סקנדר להעביר את הכדור לסקנדר אחר של אותו הבייס - הסקנדר המקבל את הכדור יתמוסס, רק לבייס יכול הסקנדר להעביר את הכדור בשלום. היכולת להעביר את כדור הטונגו בין סקנדרים של אותו הבייס שמורה רק למאסטר. במרתפי אולם המועצה העליונה מוחזקים בכספות נפרדות שלושה עשר כדורים המהווים את כוחות העל הדופליקטיים; ד"ר קאלי הפריד לפני מותו את כל כוחות העל מכדור הטונגו ושמר אותם בנפרד. הגישה לכדור מסוים שמורה לאוצר אותו כוח בלבד. ארבעה כדורים נלקחו בידי קאזנס (אחד, כוח המים, נלקח מתוקף היותו אוצר המים ושלושה נוספים נלקחו באמצעות הריקורדום), ואחד בידי ריינג' - אוצר הזהות אשר השמיד את כוח הזהות באמצעות הריקורדום והפך את מרבית הסקנדרים בבועה זהים, במטרה למנוע מזירו לזהות את הסקנדרים בבועת האוצרים.
* **תליון הַהֶקְסַגּוֹנוּם** - תליון שנתן ד"ר קאלי ליורי, אחד מילדי בית היתומים ולימים סבו של זירו. התליון מבטל כל השפעה דופליקטית והנושא אותו מוגן מפני הדופליקטים לנצח.
* **חרב המוֹרְטֶם** - חרב המתיזה ניצוצות סגולים ובעלת עוצמה רבה פי כמה וכמה מחרב רגילה.

### בעלי חיים שנוצרו לאחר המהפכה הגדולה
* **דואוסיינס** - מוטציה של האלבטרוס ששהה בסמוך לכור הגרעיני שהתפוצץ וגרם למהפיכה הגדולה, ובעקבות הקרינה שספג גדל לעוף דורס עצום בעל שני ראשים ושני לבבות, שמוטת כנפיו באורך של 9 מטרים. הדואוסיינס אינו ישן לעולם, ובדרך כלל מושבות דואוסיינסים נמצאות על הרים גבוהים, כהרי האולטרא שבסיים. ישנם אנשים שנקראים **רוכבי ברקים**, שבמקצועם מאלפים דואוסיינסים ורוכבים עליהם. כאשר בן אדם מצליח לעלות על דואוסיינס פעם אחת, קולט העוף את ריחו ובפעמים הבאות יכנע ויתן לו לעלות עליו ללא מאבק. רוכב הברקים מזמן את הדואוסיינס שלו בשריקה.
* **גוליבר** - מוטציה של כלב האמסטף ששהה בסמוך לכור הגרעיני שהתפוצץ וגרם למהפיכה הגדולה, ובעקבות הקרינה שספג גדל לטורף עצום בגובה של שלושה מטרים והוא הטורף היבשתי הגדול ביותר בעולם.

### בעלי חיים דופליקטיים
* **זאבי הקרצ'ר** - זאבי טונדרה שנגעו בכדור הטונגו והפכו לדופליקטים. שומרים על הקרצ'ר ובלשונו של מנהיגם - רופיו - מוכנסת טיפת דם מדמו של כל אסיר חדש, על מנת שיוכלו לשסע אותו לגזרים אם יברח. כאשר אסיר משוחרר מן הקרצ'ר, מוצא דמו מן הזאבים, כדי שיוכל לצאת בשלום.

## דמויות
### משפחת הארט
* **מייקל** - אביו של דני. נולד בעמק השדים, שם הכיר את מקסימיליאן, ונשאר שם עד מות אביו (שבגלל פשע שביצע נשאר מייקל שם איתו). בהווה מתגורר בפרדייס ובעל חווה.
* **הלן** - אימו של דני, דופליקטית שהסתירה ממנו את עובדת היותו דופליקט.
* **דֶניאל (דֶנִי)** - גיבור הסדרה. בכור ילדי משפחת הארט, שנפצע בגיל 15 מהיאבקות עם זאב, ובמשך 5 השנים שמהפציעה עד גיל 20 שכב גוף הבייס שלו בבית החולים כשהוא מחוסר הכרה, בעוד מי שחשב דני שהוא הוא-עצמו, היה הסקנדר הארצי שלו שלא ידע דבר על המסדר. בגיל 20 נסע לשנת ההתגלות וגילה את היותו דופליקט, נחטף בידי זירו והתיידד עם מקסימיליאן שגילה לו את עובדת היותו של אביו בעמק השדים בצעירותו.
* **אלישבע** - בתם השנייה של מייקל והלן, פיקחית וחרוצה, צעירה מדני בשנה.
* **אלחנן** - בנם השלישי של מייקל והלן, ישן בחדר עם דני ונוהג להתקוטט איתו לעיתים קרובות, בעל כח פיזי מועט מאוד.
* **לאי** - בת הזקונים של מייקל והלן, שרואה עצמה כאחראית המרכזית ליוני הדואר של משפחת הארט. בגיל שבע מיאנמה, אוצרת הרפואה, הפכה אותה לדופליקטית ואז היא חיברה בינה לבין דני וגרמה להפיכתה לפאוטור שלו. דני ניתק את הקשר ביניהם והציל את חייה, אך שילם על כך בחירותו.
* **בן** - אחיה של הלן.

### דופליקטים
* **טהולא** - מאסטר הדופליקטים, נהרג על ידי זירו.
* **טהולאר** - בנו של טהולא, שופט.
* **קייזר** - סגנו של טהולא. מועמד לתפקיד המאסטר לאחר מותו של טהולא. **אונטריו** - מזכיר המועצה העליונה של מסדר הדופליקטים. **אולל** - זקן הדופליקטים, אנטישמי. לאחר שהסקנדרים שלו היו במשימה, והתמוססו, הוא נותר עיוור, חירש וקטוע יד. בני האנוש חושבים שהוא נפצע בתאונה.

* **מקסימיליאן** - אוצר האשליות, שהעניק לדני את כוח העל שלו ובעבר היה עם אביו של דני בעמק השדים, לאחר שמייקל עזב, נפגש מקסימילאן עם זירו.
* **פרופסור ראול אנגלר** - דופליקט, מנהל תוכנית שנת ההתגלות; גילה לדני שהוא (דני) דופליקט.
* **סְטוֹלי** - אוצר המים מאז בגידתו של קאזנס. נרצח על ידי זירו.
* **אבישי קימל** - הבייס של ישי. חודש לאחר שזימן את הסקנדר שלו נפצע בתאונת דרכים ובעקבות כך לא יכל למוסס אותו. מכיוון ששניהם חולקים מוח אחד וחיים משותפים יקשו עליהם מאוד, מחליט ישי להשתתף בשנת ההתגלות ולאחריה לבנות לעצמו חיים הרחק מאבישי. יתום מאב ואם. התעוור לאחר התמוססות הסקנדר שלו, קטוע יד.

### אויבי הדופליקטים
* **זירו** - אויבם המושבע של הדופליקטים שרוצה לשלוט בעולם כולו דרך המסדר. נכדו של יורי.
* **אאודו** - סגנו של זירו, שונא אישית את דני כיוון שזירו מעריץ את דני.
* **הנמבר'ס** - חייליו של זירו, מקצתם דופליקטים.
***טיורו** - אחד מעוזריו של זירו.

#### דופליקטים בוגדים
***בנדו** - דופליקט, סגנו של זירו.
***קָאזְנֶס (מהדי)** - אוצר המים לשעבר. עבר על היורהמנטום ורצח מאות בני אנוש, מעשה שבעקבותיו נשפט למאסר עולם בקרצ'ר (כסקנדר) ולכבילה בכבלי הפרליזיס (כבייס). שוחרר על ידי זירו ששיעבד את כוחותיו הדופליקטים לצרכיו. חיבר בינו לבין הגוליבר שבאחוזתו של זירו, והפך אותו לפאוטור של הגוליבר, דבר שהוביל לצמיחת ניבים, גדילת כפות ידיים, פה ועוד איברים באופן חייתי, בדומה לגוליבר. כשראה זירו את השפעות החיבור על קאזנס, שכללו גם את איבוד תבונת האנוש שבו, ירה בו.

### בעבר
* **ד"ר מיכאיל אנדורוב קאלי** - מנהל בית יתומים בטונגוסקה שבסיביר, מייסד מסדר הדופליקטים והמאסטר הראשון. ד"ר קאלי הפך את כל הילדים בבית היתומים לדופליקטים.
* **אברשה** - שרת בית היתומים שירש את ד"ר קאלי אך העביר מיד את התפקיד לאדם אחר.

##### ילדים
* **אבנר** - יהודי, אחד מילדי בית היתומים שקיבל את הספר שמסביר על הריקורדום מידי ד"ר קאלי. כאשר בא להילחם ביורי אבנר השתמש בריקורדום, ונאלץ לחיות את המשך חייו בכלא הדופליקטים.
* **יורי** - אחד מילדי בית היתומים שלא הסכים להפוך לדופליקט אך ניאות לקבל מידי ד"ר קאלי את תליון ההקסגונום בהבטחה שיישאר מוגן בבית היתומים. לאחר זמן התליון החל להיסדק ובהוראת ד"ר קאלי החזיר יורי אליו את התליון, אך בבשרו נחקקה צורת התליון. לאחר שראה ד"ר קאלי שחקיקתו של התליון - בדומה לתליון עצמו - מבטלת כל כוח דופליקטי, כולל את השפעת הבועה שבה הקיף את בית ד"ר קאלי היתומים, רצה לגרש את יורי, שנפגע עד עמקי נשמתו וברח מבית היתומים כשהוא זועם ותאב נקמה. לאחר כמה שנים, כשבגר, אסף סביבו את יורקה, יוזף ופאול שאיתם החל לנסות להקים מסדר חדש, שכוחו יהיה רב יותר מזה שהקים ד"ר קאלי, בהסתמך על כך שכאשר דופליקט מת ניתן לרשת את כוח־העל שלו, ובעקבות כך ירה באברשה, שרת בית היתומים, שנפגע אך לא מת. סבו של זירו.
* **יורקה, יוזף ופאול** - מילדי בית היתומים שגורשו על ידי ד"ר קאלי, דופליקטים אלו חברו ליורי בהקמת מסדר חדש שכוחו יהיה רב יותר מזה שהקים ד"ר קאלי.

### בשנת ההתגלות
* **פרופסור רולן** - מנהל כוח אדם בשנת ההתגלות.
* **קותי (יקותיאל) אדלר** - צעיר אוטוקרטי ששימש כמדריך בסיים בשנת ההתגלות, רוכב ברקים שנפצע על ידי זירו ומאבד את רגלו.
* **דייוויד ברוק** - בחור חרדי מפיוצ'ר שהגיע לשנת ההתגלות. מפונק וקנטרן אך שנון וידידותי, בעל קשר קרוב עם דני. לקראת סיום התחרות בסיים הופך לרבלר.
* **סנדי הלר** - בחור חרדי מסיים שהגיע לשנת ההתגלות על מנת להשיג משרת מפתח או אזרחות פיוצ'רית – התנאים שיאפשרו לאימו, שהזדקנה מוקדם, לקבל טיפול רפואי הולם. חברותי למדי ובעל קשר קרוב עם דני. פטריוט גדול של ארצו ומרצה בלהט לכל עובר ושב מדוע שוויון זו השיטה הבטוחה ביותר. לקראת סיום התחרות בסיים הופך לרבלר.
* **ישי קימל** - הסקנדר של אבישי שלא יכול היה להתמוסס בעקבות פציעה בידו של האחרון. מכיוון ששניהם חולקים מוח אחד וחיים משותפים יקשו עליהם מאוד, מחליט ישי להשתתף בשנת ההתגלות ולאחריה לבנות לעצמו חיים הרחק מאבישי. בשנת ההתגלות הוא מתנהג בדומה לבייס שלו ומגן בפטריוטיות על שיטתה המלוכנית של ארצו, אוטוקרט. לקראת סיום התחרות בסיים הופך כביכול לרבלר.
* **נתן מדר** - בחור חרדי מאינדיבידואל שהגיע לשנת ההתגלות. ביישן, עדין, בעל חוש מוזיקלי מפותח וקול ערב במיוחד, דבר שהציב אותו בראש רשימת המועמדים להיות שליח ציבור של הקבוצה האורתודוקסית בשנת ההתגלות.
* **חזקי, יוסי, רפי, יחיאל ואהרון** - חברי הקבוצה החרדית המקבילה לקבוצתו של דני וחבריו. במהלך התחרות בסיים הם התחרו בנפרד, אך בתחרות באוטוקרט התאחדו כל שתי קבוצות לקבוצה אחת - דבר שהקל מאוד עליהם שכן יכלו להישאר תמיד מניין.
* **דיואו רואל** - בחור פיוצ'רי שחצן ואנטישמי. הוא שונא את דני אישית על ההצלחה של דני להביא דואוסיינס. היה מחברי הקבוצה הזוכה בסיים, ובאוטוקרט יצא יחד עם דני למסע אל האגליס.

## קישורים חיצוניים
*מונחי ודמויות סדרת דופליקטים
## הערות שוליים
 
קטגוריה:סדרות ספרי פנטזיה
קטגוריה:יונה ספיר